Σήμερα μαύρος ουρανός σήμερα μαύρη μέρα
σήμερα όλοι θλίβονται και τα βουνά λυπούνται
σήμερα έβαλαν βουλή οι άνομοι Εβραίοι
οι άνομοι και τα σκυλιά οι τρισκατιραμένοι.
Ο Κύριος ηθέλησε να μπει σε περιβόλι
να λάβει δείπνο μυστικό για να τον λάβουν όλοι
και η Παναγιά η Δέσποινα καθόταν μοναχή της
τας προσευχάς της έκανε για τον μονογενή της
φωνή εξήλθε εξ ουρανού κι απ’ αρχαγγέλου στόμα.
Σώζουν κυρά μου οι προσευχές σώνουν και οι μετάνοιες
και τον υιό σου πιάσανε και στα χαλκιά τον πάνε
και στου Πιλάτου τας αυλάς εκεί τον τυραννούνε.
Χαλκιά χαλκιά φτιάξε καρφιά φτιάξε τρία περόνια
κι εκείνος ο παράνομος βαρεί και φτιάχνει πέντε.
Συ φαραέ που τα ’φτιαξες πρέπει να μας διδάξεις.
Βάλτε τα δυο στα χέρια του και τ’ άλλα δυο στα πόδια
το πέμπτο το φαρμακερό βάλτε το στην καρδιά του
να τρέξει αίμα και νερό να λιγωθεί η καρδιά του.
Και η Παναγιά σαν τ’ άκουσε έπεσι και λιγώθη
σταμνί νερό της ρίξανε τρία κανάτια μόσχο
και τρία με ροδόσταμο για να της έρθει ο νους της
και σαν της ήρθε ο λογισμός και σαν της ήρθε ο νους της
ζητεί μαχαίρι να σφαγεί φωτιά να πάει να πέσει
ζητεί γκρεμό να γκρεμιστεί για τον μονογενή της.
Λάβε κυρά μου υπομονή λάβε κυρά μου ανέση.
Και πώς να λάβω υπομονή και πώς να λάβω ανέση
που έχω γιο μονογενή κι εκείνον σταυρωμένον.
Η Μάρθα κι η Μαγδαληνή και του Λαζάρου η μάνα
και του Ιακώβ η αδερφή οι τέσσερις αντάμα
επήραν το στρατί στρατί στρατί το μονοπάτι
το μονοπάτι τ’ς έβγαλε εις του ληστού την πόρτα.
Άνοιξε πόρτα του ληστού και η πόρτα του Πιλάτου.
Και η πόρτα ’πό το φόβο της ανοίγει μοναχή της
βλέπει δεξιά βλέπει ζερβά κανέναν δε γνωρίζει
τηρά και δεξιότερα βλέπει τον Άγιο Γιάννη.
Άγιε μου Γιάννη Πρόδρομε και βαπτιστά του γιου μου
μην είδες τον υγιόκα μου και τον διδάσκαλό σου.
Δεν έχω στόμα να σου πω γλώσσα να σε μιλήσω
δεν έχω χεριπάλαμο για να σου τόνε δείξω
βλέπεις εκείνον το γυμνόν τον παραπονεμένον
όπου φορεί πουκάμισο στο αίμα βουτηγμένο
όπου φορεί στην κεφαλή αγκάθενο στεφάνι
εκείνος είναι ο γιόκας σου κι εμέ διδάσκαλόν μου.
Και η Παναγιά πλησίασε γλυκά τόνε ρωτούσε. 
Δε μου μιλάς παιδάκι μου δεν μου μιλάς παιδί μου.
Τι να σου πω μανούλα μου που διάφορο δεν έχεις 
μόνον το Μέγα Σάββατο κοντά στο μεσονύχτι
που θα λαλήσ’ ο πετεινός σημαίνουν οι καμπάνες
σημαίνει ο Θεός σημαίνει η γη σημαίνουν τα ουράνια
σημαίνει και Αγια-Σοφιά με τρεις χρυσές καμπάνες.
Όποιος τ’ ακούσει σώζεται κι όποιος το λέει αγιάζει
κι όποιος το καλοφιγκριστεί Παράδεισο θα λάβει
Παράδεισον και λίβανον από τον Άγιον Τάφο.